Hervannan baanaa pääsee suhailemaan nyt 1,5 kilometrin matkan – animaatio näyttää koko reitin

Hervannan baanaksi nimetty kevyen liikenteen väylän toinen vaihe on nyt avattu. Käyttöön otettiin reitti Hervannan Kanjoninkadulta valtatie yhdeksälle. Osuudella on asennettu valaistus sekä kaiteet raitiotien ja baanan väliin. Käytännössä avaaminen tarkoitti työmaa-aitojen poistamista. Myöhemmin väylällä saattaa olla vielä hetkellisiä sulkuja, kun raitiotien ajojohtimia kiinnitetään. Marraskuun alussa avattiin reitin ensimmäinen osuus Pehkusuonkadulta Kanjoninkadulle. Ensimmäisen osuuden pituus on kokonaisuudessaan 1,5 kilometriä. Lue myös: Tampereen seudulle on tehty täysin ainutlaatuinen pyöräreitti, joka sopii lähes kaikille – Nämä seitsemän ihmettä matkan varrelta tekevät lähtemättömän vaikutuksen Baana ylittää Hervannan Kanjonin uutta Koivusenojan yhdistettyä raitiotie- ja kevyen liikenteen siltaa pitkin. Koivusenojan sillalla raitiotie ja baana on eroteltu aidalla. Uuden väylän leveys on viisi metriä ja se on kaksikaistainen. Animaatiossa on Hervannan baana kokonaisuudessaan, kun se ulottuisi Viinikkaan asti: Baanan seuraava osuus valtatie yhdeksältä Viinikkaan on suunnitteilla. Osuuden pituus on 4,2 kilometriä, ja se on jaettu kahdeksaan osaan. Tavoitteena on toteuttaa vuosina 2020–2022 Viinikanojan, Lokintaipaleen ja Muotialan peltojen osuudet. Nekalantien osuus rakennetaan aikaisintaan vuonna 2022. Jatko-osuuden kustannusarvio on 2,2 miljoonaa euroa. Tampereen uusi pyöräilyreitti Kanjoninkadulta Suutalansillalle. 1,5 kilometriä pitkä. Tampereen kaupunki suunnittelee jatkobaanaa Suutalansillalta Viinikan liittymään saakka. Hervannasta voisi päästä sitä pitkin keskustaan saakka vuonna 2025. Baana palvelee liikkumista Hervannan ja keskustan sekä Hervannan ja Taysin kampuksen välillä. Kaupunki rakentaa Hervannan ja keskustan yhteyttä yhtenä pyöräilyn pääreittinä. Tampereella on kymmenen seudullista pyöräilyn pääreittiä eli laatukäytävää. Ne johtavat baanan lisäksi Kaukajärvelle, Vuorekseen, Tesomalle, Teiskoon, Kangasalalle, Pirkkalaan, Lempäälään, Ylöjärvelle ja Nokialle.